Charles Hubert Le Blond

**Charles Hubert Le Blond** (1883–1958) var en amerikansk prelat som var katolsk biskop av bispedømmet Saint Joseph i Missouri fra 1933 til 1956.
## Liv og virke
### Bakgrunn
Charles Le Blond ble født 21. november 1883 i Celina i Ohio. Han var et av tre barn av Charles McGinley og Anne Marie (*née* Brennan) Le Blond.  Charles McGinley var medlem av Representantenes hus i Ohio fra 1886 til 1890. Charles Le Blond var et barnebarn av Francis Le Blond (medlem av Representantenes hus)  og en fetter av dommer Frank Le Blond Kloeb. 

Da Charles Le Blond var fem år, flyttet familien til Cleveland i Ohio. Han fikk sin tidlige utdannelse ved menighetsskolen i *St. John's Cathedral*. Deretter gikk han på *St. Ignatius High School* i Cleveland i seks år, og tok eksamen i 1903. Le Blond studerte for prestedømmet ved *St. Mary's Seminary*, også i Cleveland.

### Prest
Le Blond ble ordinert til prest av biskop John Patrick Farrelly for bispedømmet Cleveland den 29. juni 1909. Hans første oppdrag var som *curate* ved *St. John's Cathedral*, hvor han ble i to år. I 1911 ble han utnevnt til direktør for *St. Anthony's Home for Boys*. Fra 1912 til 1933 var han Clevelands første bispedømmedirektør for katolske veldedige organisasjoner og sykehus. I løpet av sin periode som direktør la han et grunnlag for de mange veldedige katolske institusjonene i bispedømmet. I 1930 var han en av delegatene som ble sendt av USA til den panamerikanske konferansen om barnevern i Lima i Peru. Han representerte også National Catholic Welfare Council på de internasjonale konferansene om sosialt arbeid i Paris (1928) og i Frankfurt (1932).

### Biskop av St. Joseph
Den 21. juli 1933 ble Le Blond utnevnt til den fjerde biskop av St. Joseph i Missouri, av pave Pius XI. Han ble bispeviet den 21. september 1933 av biskop Joseph Schrembs av Toledo (Ohio) og av Cleveland, med hjelpebiskop James A. McFadden (Cleveland) og biskop Thomas Charles O’Reilly av Scranton som medkonsekratorer. 

Han interesserte seg for velferdsarbeid i byen, og var aktiv i de årlige *Community Chest*-kampanjene. Under hans tid som biskop økte antallet prester i bispedømmet med 30 %, og den katolske befolkningen i bispedømmet økte med mer enn 3.000. På grunn av hans sviktende helse, fikk han biskop John Cody som koadjutorbiskop i 1954 for å styre bispedømmets daglige anliggender.

### Fratreden, ettermæle
Etter å ha styrt bispedømmet i tjuetre år, trakk Le Blond seg som biskop av St. Joseph den 24. august 1956. 

Etter at han trakk seg, ble bispedømmet St. Joseph slått sammen med bispedømmet Kansas City (Missouri) for å opprette bispedømmet *Kansas City-St. Joseph*.

Charles Le Blond døde den 30. desember 1958 på *St. Joseph's Hospital* i St. Joseph i Missouri, da 75 år gammel.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Kardinal Gasparo Carpegna (1625-1714) *1670
* Kardinal Fabrizio Paolucci (1651-1726) *1685
* Kardinal Francesco Barberini den yngre (1662-1738) *1721
* Kardinal Marcello Lante Montefeltro Della Rovere (1695-1773) *1732
* Biskop Charles Walmesley (1722-1797) *1756
* Erkebiskop John Carroll (1735-1815) *1790
* Biskop Benedict Joseph Flaget, P.S.S. (1763-1850) *1810
* Erkebiskop Francis Patrick Kenrick (1797-1863) *1830
* Erkebiskop William Henry Elder (1819-1904) *1857
* Erkebiskop Henry Joseph Richter (1838-1916) *1883
* Erkebiskop Joseph Schrembs (1866-1945) *1911
* Biskop *Charles Hubert Le Blond* (1883-1958) *1933

## Referanser